***οι απαντήσεις των ασκήσεων***

**1**. Η συμβουλή την οποία έδωσαν οι Σπαρτιάτες κρίνεται ως εξαιρετικά άτοπη και άστοχη. Πώς είναι δυνατόν να καλείς κάποιον να εγκαταλείψει τις πατρογονικές του εστίες, όταν εκείνος σου ζητάει τη συνδρομή σου. Σε τελική ανάλυση, εάν οι Ίωνες ήθελαν να απομακρυνθούν από τα μέρη τους θα το έκαναν οι ίδιοι και δεν θα ζητούσαν τη βοήθεια των Σπαρτιατών. Από την απάντησή τους αυτή οι Σπαρτιάτες κατέδειξαν πόσο απροετοίμαστοι και απρόθυμοι ήσαν να συνδράμουν τους Ίωνες. Ακόμη, είναι δυνατόν να χαρακτηριστούν έως και αδιάφοροι για το μέλλον των ελληνικών πληθυσμών των παραλίων της Ιωνίας.

**2**. Από το ιστορικό περιστατικό το οποίο διαβάσαμε μπορούμε να αντιληφθούμε ότι ο Αριστείδης αντιμετωπιζόταν από τους συμπολίτες του ως το πρότυπο της ηθικής, της σωφροσύνης και της τιμιότητας. Αυτό φαίνεται από ότι αμέσως μόλις οι θεατές άκουσαν να γίνεται αναφορά σε κάποιον μυαλωμένο και συνετό άνθρωπο, έστρεψαν το βλέμμα τους προς εκείνον. Δηλαδή, ο Αθηναίος πολιτικός είχε συνδέσει στη συνείδηση των Αθηναίων τον εαυτό του με τις έννοιες της δικαιοσύνης και των λαμπρών σκέψεων.

**3**. Μπορούμε να δώσουμε μια σειρά από χαρακτηρισμούς στον Αριστείδη, πέρα από το γνωστό επίθετο το οποίο του έχει αποδοθεί. Λοιπόν, εκτός από δίκαιος, ο Αριστείδης είναι δυνατόν να χαρακτηριστεί και ως έντιμος και αδέκαστος, μιας και δεν κατηγορήθηκε ποτέ για διασπάθιση δημοσίου χρήματος. Ακόμη, ήταν ανιδιοτελής και αφιλοχρήματος και αυτό αποδεικνύεται από το γεγονός ότι δεν άφησε καθόλου χρήματα στους οικείους του, αλλά στάθηκε πάντα υπεύθυνος και κινήθηκε με γνώμονα το συμφέρον της πόλης.

**4**. Αγαπητοί μου Ναξιώτες

Επιτρέψτε μου να σας πω ότι δεν είναι η καλύτερη απόφαση αυτή την οποία σκέπτεστε να λάβετε. Αυτή τη στιγμή δεν είναι προς το συμφέρον μας να αποστατήσουμε από τη Δηλιακή συμμαχία. Σκεφτείτε μόνο το εξής: για να αποφύγουμε την εμπλοκή μας σε πολεμικές επιχειρήσεις προτιμούσαμε να δίνουμε χρήματα στο ταμείο και έτσι αυτή τη στιγμή ούτε πλοία έχουμε ούτε και εκπαιδευμένα άρτια πληρώματα. Συνεπώς, με ποιον τρόπο θα αντιμετωπίσουμε τους Αθηναίους; Αν, παρ’ όλα αυτά, θέλετε να απομακρυνθούμε από τη Δηλιακή Συμμαχία θα πρέπει πρώτα να προετοιμαστούμε, να φτιάξουμε δικά μας καράβια, να εκπαιδεύσουμε ναύτες και στρατιώτες και εν συνεχεία να δηλώσουμε την απομάκρυνσή μας από αυτή. Τότε και μόνον τότε μπορούμε να επιχειρήσουμε να επαναστατήσουμε και να τολμήσουμε να αντιταχθούμε στους Αθηναίους.

***οι οδηγίες προς τον/την εκπαιδευτικό***

Σε αυτή την ενότητα αναλύουμε τα σχετικά με τη Δηλιακή Συμμαχία και τον ηγετικό ρόλο τον οποίο ανέλαβαν οι Αθηναίοι εντός αυτής. Κρίναμε σκόπιμο να παραθέσουμε μια σειρά από ενδιαφέρουσες ιστορικές πηγές μέσα από τη μελέτη των οποίων οι μαθητές μπορούν να σχηματίσουν μια πολύ ικανοποιητική εικόνα των γεγονότων εκείνης της περιόδου.

Με αυτό το σκεπτικό, λοιπόν, στο φύλλο εργασίας οι μαθητές θα βρουν πηγές σχετικές με την αναδίπλωση των Σπαρτιατών μετά την ουσιαστική λήξη των Περσικών πολέμων, για την τιμιότητα η οποία διέκρινε τον Αριστείδη, αλλά και για τις συνέπειες που υπήρχαν για όποια πόλη-κράτος επιχειρούσε να επαναστατήσει και να απομακρυνθεί από τους κόλπους της Συμμαχίας. Μάλιστα, μέσα από την τέταρτη κατά σειρά πηγή θα διερευνήσουμε και τις ευθύνες οι οποίες βάρυναν τις ίδιες της συμμαχικές πόλεις οι οποίες προτιμούσαν να απέχουν από τις στρατιωτικές επιχειρήσεις δίνοντας ένα χρηματικό ποσό.

Με αυτό το διδακτικό υλικό μεθοδεύομε τη διδασκαλία μας στην 20η ενότητα.